Matí de teatre de titelles en La Granja, amb The Show Moscón
2025-07-24

L’Ajuntament de Burjassot reprén la programació cultural el pròxim cap de setmana, després de més de quinze dies en què l’activitat ha quedat suspesa per la tragèdia de la DANA. Així, diumenge que ve 24 de novembre, el Parc de La Granja albergarà un espectacle de teatre de titelles per a tota la família.

A les 12.30 h, la companyia Galitoon presenta The Show Moscón, un circ de titelles ambulant de “varietés”, presentat per un moscón gros i grassó. Al llarg de l’espectacle, els més menuts de la casa podran gaudir de veritables dives de la cançó, absurds números musicals, esborronadors mags i mentalistes, increïbles bebés equilibristes, meravellosos números de dansa i tot això, amanit amb moltíssim humor.

Després de quasi 15 anys produint espectacles amb titelles, Galitoon presenta la seua nova obra com a homenatge a les diferents escoles i tècniques de manipulació, apreses al llarg d’aquests anys i utilitzades en els seus diferents treballs de teatre i televisió, així com a través de la inspiració del treball d’altres companyies de teatre i circ.